TPIPP บวก 4.62% รับผลบวกกกพ.ขึ้นค่า Ft งวดใหม่อีก 12.52 สต./หน่วย
TPIPP บวก 4.62% รับผลบวกกกพ.ขึ้นค่า Ft งวดใหม่อีก 12.52 สต./หน่วย คาดหนุนรายได้ Q2/60 โตต่อเนื่อง ล่าสุด ณ เวลา 11.41 น. ราคาอยู่ที่ 6.80 บาท บวก 0.30 บาท หรือ 4.62% สูงสุดที่ 6.85 บาท ต่ำสุดที่ 6.55 บาท มูลค่าซื้อขายที่ 540.17 ล้านบาท 
20 เม.ย. 2560

ผู้สื่อข่าวรายงานว่า ราคาหุ้นบริษัท ทีพีไอ โพลีน เพาเวอร์ จำกัด (มหาชน) หรือ TPIPP ณ เวลา 11.41 น. ราคาอยู่ที่ 6.80 บาท บวก 0.30 บาท หรือ 4.62% สูงสุดที่ 6.85 บาท ต่ำสุดที่ 6.55 บาท มูลค่าซื้อขายที่ 540.17 ล้านบาท

โดยวานนี้ (19 เม.ย.) คณะกรรมการกำกับกิจการพลังงาน (กกพ.) มีมติให้ปรับขึ้นค่าไฟฟ้าอัตโนมัติ (เอฟที) งวดเดือนพ.ค.-ส.ค.60 อีก 12.52 สตางค์/หน่วย ตามต้นทุนเชื้อเพลิงผลิตไฟฟ้าที่สูงขึ้น ส่งผลให้ค่าเอฟทีในงวดใหม่อยู่ที่ -24.77 สตางค์/หน่วย จากเดิมที่อยู่ระดับ -37.29 สตางค์/หน่วย เมื่อรวมกับค่าไฟฟ้าฐานจะมีผลทำให้ค่าไฟฟ้าเฉลี่ยผู้ใช้ไฟฟ้าทุกประเภทอยู่ที่ 3.5079 บาท/หน่วย ซึ่งไม่นับรวมภาษีมูลค่าเพิ่ม
 
นายวรวิทย์ เลิศบุษศราคาม รองผู้จัดการใหญ่ ฝ่ายโรงงาน TPIPP เปิดเผยว่า การที่กกพ.ปรับขึ้นค่าเอฟทีดังกล่าว ทำให้ TPIPP ได้รับประโยชน์และจะส่งผลดีต่อรายได้จากการจำหน่ายไฟฟ้า ของโรงไฟฟ้าทั้ง 4 แห่ง ในช่วงไตรมาส 2/60 และเติบโตได้อย่างต่อเนื่อง
สำหรับภาพรวมปริมาณไฟฟ้าที่จำหน่ายในช่วงไตรมาส 1/60 คาดว่าจะทำสถิตินิวไฮ สูงสุดนับตั้งแต่เปิดดำเนินกิจการโรงไฟฟ้า โดยโรงไฟฟ้าทั้ง 4 แห่งในปัจจุบัน ประกอบด้วย โรงไฟฟ้าพลังงานเชื้อเพลิงจากขยะ 20 เมกะวัตต์ (MW) โรงไฟฟ้าพลังงานเชื้อเพลิงจากขยะ 60 MW โรงไฟฟ้าพลังงานความร้อนทิ้ง 40 MW และโรงไฟฟ้าพลังงานความร้อนทิ้ง 30 MW สามารถผลิตและจำหน่ายไฟฟ้ารวมกันได้สูงถึง 197 ล้านหน่วย
ซึ่งสูงกว่าไตรมาสก่อนหน้าที่จำหน่ายไฟฟ้าประมาณ 180 ล้านหน่วย โดยการเพิ่มขึ้นเป็นผลมาจากการปรับปรุงประสิทธิภาพเครื่องจักรแล้วเสร็จเมื่อปลายปีก่อนและทำให้อัตรากำลังการผลิตและจำหน่ายไฟฟ้าสูงขึ้นด้วย